Универзитет у Београду

Филозофски факултет

Изборно веће

Пошто смо на седници Изборног већа Филозофског факултета у Београду од 25.09.2025. године изабрани у комисију за припрему реферата о кандидатима за избор једног асистента за ужу научну област Општа историја средњег века и помоћне историјске науке са пуним радним временом на Катедри за општу историју средњег века и помоћне историјске науке Одељења за историју, част нам је да на основу увида у поднети материјал поднесемо Већу следећи

**Р Е Ф Е Р А Т**

На конкурс за наведено радно место који је објављен 08.10.2025. у листу *Послови*, на сајту Филозофског факултета и сајту Универзитета у Београду, пријавио се један кандидат – мср историје Петар Јосиповић.

Колега Петар Јосиповић рођен је 30. јула 1997. у Беграду. Основне студије историје на Филозофском факултету у Београду завршио је 11. септембра 2020. са просечном оценом 9,97, стекавши звање дипломирани историчар. Дана 28.09.2021. одбранио је мастер рад на истом факултету са темом *Pars pro toto. О тумачењу култа реликвија у делу Паулина из Ноле*, завршивши мастер академске студије историје са просечном оценом 10,00 и стекавши звање мастер историје. Комисија напомиње да је реч о несвакидашње високом нивоу мастер рада који је колегу Јосиповића тада квалификовао за положај сарадника у настави и отворио му лепу научну перспективу.

Од тренутка избора у звање асистента колега Јосиповић је одбранио предлог научне заснованости докторске тезе под називом *Развој и политичка употреба култа светог Стефана на источној јадранској обали и у балканском залеђу од IX до почетка XIII века* (датум одбране теме: 14. јул 2023) пред комисијом у саставу проф. др Небојша Порчић (председник комисије), проф. др Татјана Суботин-Голубовић, доц. др Жарко Вујошевић, др Дубравка Прерадовић, др Ивана Коматина. Такође, успешно је држао наставу и консултације са студентима на више предмета у оквиру Катедре, посебно на предметима Европа и Медитеран 400-750 (вежбе), Европа и Медитеран 750-1000 (вежбе), Културна историја средњег века (400-1000) и Културна историја средњег века (1000-1500).

Осим узнапредовалих истраживања на припреми докторске тезе, Јосиповић је у периоду између првог избора у звање асистента и реизбора објавио или предао у штампу следеће радове:

1. P. Josipović, „The Reshaping of Tvrtko I’s Royal Ideology before and after His Coronation in 1377: The Appropriation of the Cult of St. Stephen the Protomartyr in Medieval Bosnia“, *Inicijal. Časopis za srednjovekovne studije* 11 (2023) 115–135.

У овом раду разматрају се краљевско крунисање Твртка I и процес преобликовања босанске владарске идеологије из једне до сада релативно занемарене перспективе – кроз сложен процес присвајања политичке димензије култа св. Стефана Првомученика. Овај светац био је у српској средњовековној држави поштован као лични и династички заштитник династије Немањића, услед чега је и политичка употреба његовог култа била тесно повезана са развојем српске владарске идеологије. Анализом повеље коју је босански краљ Твртко I 1382. године издао Дубровчанима, у чијој аренги владар молитвено и програмски призива св. Првомученика, истражују се карактер и функција овог култа у новим политичким околностима босанске краљевине, уз разматрање могућих узора из српског контекста, попут Светостефанске хрисовуље краља Милутина. На крају, с обзиром на то да је и српски кнез Лазар Хребељановић усвојио владарско име Стефан и уз то се сматрао штићеником св. Првомученика, посебна пажња посвећена је и савременим покушајима присвајања овог култа у оквиру борбе за наслеђе династије Немањића и за првенство у вакууму легитимитета српског политичког простора.

1. P. Josipović, „*Sensus corporei, sensus spirituales*: The Sensory Community of Paulinus of Nola“, *Lucida intervalla* 54 (2025).

У раду се испитује однос Павлина из Ноле према чулима и чулности у контексту хришћанске побожне праксе. Полазиште истраживања чини претпоставка да је заједница којој се Павлин обраћао у својим делима – пре свега у *Наталицијима* – представљала чулну заједницу, односно скупину која је делила основни корпус схватања и вредности везаних за чулно опажање. У складу са уобичајеним поимањем ранохришћанских аутора, сматрало се да човек располаже двама комплементарним, али суштински различитим чулним апаратима – телесним и духовним. Духовни сензоријум је, према овом схватању, намењен опажању натчулне духовне стварности, недоступне физичким чулима. На основу анализе Павлинових песничких и прозних дела, у раду се разматрају начини на које је он настојао да подстакне отварање духовних чула код припадника своје литургијске заједнице. Посебна пажња посвећена је Павлиновим напорима да створи подстицајно окружење – како материјално тако и имагинарно – у којем физички надражаји и чулна машта постају легитимно средство приближавања Богу посредством светаца.

1. P. Josipović, „The Development of the Spiritual Senses and the Impact of the Material Turn of the 4th Century: From Origen to Ephrem the Syrian and Cyril of Jerusalem“, *Иницијал. Часопис за средњовековне студије* 13 (2025) 11–40.

У раду се анализира однос између отварања духовних чула и телесног сензоријума, који је у оквиру материјалног преокрета IV века добио ново епистемолошко и теолошко вредновање. Као полазиште се узима Оригенова доктрина, према којој овладавање унутрашњим чулима подразумева „затварање“ телесних, након чега се пажња усмерава на ставове Јефрема Сирина и Кирила Јерусалимског, који телесна чула укључују у боготражитељски процес. Према њиховом схватању, телесни чулни апарат може у материјалном свету опазити трагове божанског присуства, чиме се уједно подстиче развој унутрашњих чула. Истиче се неопходност прочишћења телесног сензоријума путем светих тајни, јер се тиме, по њиховом мишљењу, кроз очишћење „унутрашњег“ човека постиже и отварање духовних чула. У овом тумачењу унутрашња и телесна чула ступају у комплементарни однос, чиме се превазилази раздор између телесности и духовности, а концепт духовних чула сагледава као дијалог два сензоријума који, сваки у свом домену, могућност богопознања чине изгледнијом.

На основу увида у квалитет објављених нуачних радова колеге Јоспиовића, његово залагање, активност и креативност коју је показао током рада везаног за различите предмете на Катедри за општу историју средњег века, комисија је једногласно закључила да га предложи у реизбор у звање аситента на Катедри за Општу историју средњег века, Помоћне историјске науке и Теорију историје (тежиште истраживања Општа историја раног средњег века). Мислимо да је пред њим обећавајућа научна каријера и да испуњава све услове да развије оне способности које је већ показао – способност за истраживачки рад, радозналост и заинтересованост за педагошки рад.

|  |  |
| --- | --- |
| У Београду,  1. децембар 2025. | Комисија у саставу:  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  др Смиља Марјановић-Душанић, редовни професор  Филозофски факултет у Београду  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  др Небојша Порчић, ванредни професор  Филозофски факултет у Београду  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  др Дубравка Прерадовић, виши научни сарадник,  Балканолошки институт САНУ |